آزات لچّہ
🌹برے برےمن حیالانی بُکچہاں بوجاں🌹
برے برے
من حیالانی بُکچہاں بوجاں
ءُ پیچ ءُ تابیں نسیب ءِ اے
بستگیں گُرنچاں،
برے برے کہ من ایوکا ننداں
ءُ مُہر ٹٹاتگیں بندیکانی گُکّاں بوجاں
برے من نشتگ ءُ چاراں
گُبار گِپتگیں عکسے
کہ گِپتگ موکوہی تنداں
حیال ءِ پرشتگیں دریگ ءِ شمءَ
چراگی تُستگیں وٹے
تُسیت گوں شیکّے ءَ نرمیں گواتءِ
برے بلیت ماں حیالانی لُنجیں چاتےءَ
برے گوں زیمرءُ سازانی تَہہ کُشیں یاتاں
برے گوں دلسُچیں اُفار ءُ لہڑیں پاہاراں
تئ مہر ءِ داتگیں کاگد
سُچان اِنت گوں سیاہی ءُ لبزاں
نزاناں اے کجام مہر اَت
کجامی ءِ نام اَت
برے الف ءُ برے ی ءِ سیمسراں گون اَت
تئ نسیب ءِ لکیر ءُ
منی نبشتگیں ہر لبز
نزاناں وت کہ کجام اَت
بَلے ۔۔۔۔
برےبرے من حیالانی بُکچہاں بوجاں
حیال دُور برنت،
سک منارا دُور برنت
✒️عندلیب گچکی 📖